《砻岩》
宋代·孙觌

日上千峰乱，风涵万壑秋。两崖折天罅，一水涨岩幽。

绝岸飞桥过，寻源秉炬游。倚空翘翠葆，漱石走苍虬。

老树搀天立，奔云接地流。壮怀开浩荡，病骨耸飕飗。

皓首殊方去，清尊尽日留。无人与说似，胜事满南州。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。